Page:Underwoods, Stevenson, 1887.djvu/105

Rh A pickle plats an' paths an' posies,

A wheen auld gillyflowers an' roses:

A ring o' wa's the hale encloses

Frae sheep or men;

An' there the auld housie beeks an' dozes,

A' by her lane.

The gairdner crooks his weary back

A' day in the pitaty-track,

Or mebbe stops awhile to crack

Wi' Jane the cook,

Or at some buss, worm-eaten-black,

To gie a look.

Frae the high hills the curlew ca's;

The sheep gang baaing by the wa's;

Or whiles a clan o' roosty craws

Cangle thegether;

The wild bees seek the gairden raws,

Weariet wi' heather.